作者:徐彥伯
標題:和李適答宋十一入崖口五渡見贈
內容:聞有獨往客，拂衣捐世心。結欣薄枉渚，撰念縈舊林。經亙去崖合，冥綿歸壑深。琪樹環碧彩，金潭生翠陰。沿洄弄沙榜，詭仄眺明岑。夕聞桂裡猿，曉玩松上禽。雜佩蘊孤袖，瓊敷綴雙襟。我懷滄洲想，懿爾白雲吟。秉願理方協，存期跡易尋。茲言庶不負，為報巖中琴。